b'\n_START_ARTICLE_\nSe\xc3\xa1n Patrick O\'Malley\n_START_SECTION_\nBiografia\n_START_PARAGRAPH_\nSe\xc3\xa1n Patrick O\'Malley va n\xc3\xa9ixer com a Patrick O\'Malley a Lakewood, Ohio, fill de Theodore i Mary Louise (nascuda Reidy) O\'Malley. Als 12 anys ingress\xc3\xa0 al seminari menor St. Fidelis a Herman, destinada a aquells que consideraven unir-se a l\'orde francisc\xc3\xa0. Mentre que estava all\xc3\xa0, a m\xc3\xa9s del temari habitual de secund\xc3\xa0ria, estudi\xc3\xa0 espanyol, portugu\xc3\xa8s, grec, alemany i hebreu. Despr\xc3\xa9s de graduar-se a St. Fidelis, estudi\xc3\xa0 a l\'Institut Caputx\xc3\xad de Washington, D.C. i a la Universitat Cat\xc3\xb2lica d\'Am\xc3\xa8rica._NEWLINE_El 14 de juliol de 1965, amb 21 anys, O\'Malley profess\xc3\xa0 els seus vots a l\'orde dels Frares Menors Caputxins i prengu\xc3\xa9 el nom de Se\xc3\xa1n, en honor a Joan Evangelista. Despr\xc3\xa9s de ser ordenat diaca, pass\xc3\xa0 una breu temporada a l\'illa de Pasqua (Xile). Va ser ordenat prevere el 29 d\'agost de 1970, als 26 anys d\'edat, pel bisbe John Bernard McDowell, bisbe auxiliar de Pittsburgh._NEWLINE_Es gradu\xc3\xa0 a la Universitat Cat\xc3\xb2lica amb un m\xc3\xa0ster en educaci\xc3\xb3 religiosa i un doctorat en literatura espanyola i portuguesa. Sobre la seva alma mater va dir que \xc2\xabtinc un gran afecte per la Universitat Cat\xc3\xb2lica. Vaig estudiar all\xc3\xa0. Vaig rebre all\xc3\xa0 el meu doctorat i fins i tot vaig donar classes un parell d\'anys. Sempre \xc3\xa9s una joia tornar i veure com han progressat\xc2\xbb. O\'Malley serv\xc3\xad com a professor a la Universitat Cat\xc3\xb2lica entre 1969 i 1973._NEWLINE_El 1973 se li deman\xc3\xa0 que s\'encarregu\xc3\xa9s dels llatins que vivien a la zona metropolitana de Washington D.C. al ntro Cat\xc3\xb3lico Hispano. El Centre havia estat fundat el 1967 per l\'arquebisbat de Washington, i inicialment estava portat pels missioners espanyols Pare Rut\xc3\xadlio i la Germana Ana Mar\xc3\xada. \xc3\x89s una organitzaci\xc3\xb3 que ofereix ajut legal, educatiu i m\xc3\xa8dic als immigrants. Obr\xc3\xad una llibreria en castell\xc3\xa0 i fund\xc3\xa0 El Pregonero, el primer diari en castell\xc3\xa0 a la zona de Washington DC. El 1978 el cardenal William Wakefield Baum el nomen\xc3\xa0 vicari episcopal per a les comunitats portugueses, hispanes i haitianes, i esdevingu\xc3\xa9 el director executiu de l\'oficina arquebisbat de Ministeri Social. Va ser nomenat cavaller comandant de l\'orde de l\'Infant Don Enric per Portugal el 1985 pel seu servei als portuguesos.\n_START_SECTION_\nBisbe\n_START_PARAGRAPH_\nO\'Malley va ser nomenat bisbe coadjutor de la di\xc3\xb2cesi de Saint Thomas el 30 de maig de 1984 pel Papa Joan Pau II. Va rebre la seva consagraci\xc3\xb3 episcopal el 2 d\'agost seg\xc3\xbcent pel bisbe Edward John Harper, CSsR, amb l\'arquebisbe James Hickey i el bisbe Eugene Marino, SSJ, com a co-consagradors._NEWLINE_Serv\xc3\xad com a coadjutor durant un any i succe\xc3\xad al bisbe Harper com a bisbe de Saint Thomas el 16 d\'octubre de 1985, despr\xc3\xa9s de la dimissi\xc3\xb3 de Harper. Mentre que es trobava a les Illes Verges, treball\xc3\xa0 amb els sense sostre, i obr\xc3\xad una llar pels malalts de SIDA. Va ser nomenat capell\xc3\xa0 de l\'Orde Sobirana i Militar de Malta el 1991._NEWLINE_El 16 de juny de 1992 el bisbe O\'Malley va ser escollit per encap\xc3\xa7alar la di\xc3\xb2cesi de Fall River, instal\xc2\xb7lant-se l\'11 d\'agost de 1992. Com a bisbe de Fall River, O\'Malley intent\xc3\xa0 solucionar l\'esc\xc3\xa0ndol d\'abusos sexuals a la di\xc3\xb2cesi de Fall River. A Palm Beach, tamb\xc3\xa9 intent\xc3\xa0 arreglar els esc\xc3\xa0ndols d\'all\xc3\xa0. Tamb\xc3\xa9 treball\xc3\xa0 de prop amb la poblaci\xc3\xb3 portuguesa i hispana, que s\xc3\xb3n un gran percentatge dels cat\xc3\xb2lics als Estats Units._NEWLINE_El 1998 Joan Pau II nomen\xc3\xa0 O\'Malley per l\'Assemblea Especial per Oceania del S\xc3\xadnode de Bisbes. Coengut com a fixador en diverses di\xc3\xb2cesis cat\xc3\xb2liques plagades per esc\xc3\xa0ndols d\'abusos sexuals, esdevingu\xc3\xa9 arquebisbe de Boston el 2003, succeint el cardenal Bernard Law, que havia dimitit com a conseq\xc3\xbc\xc3\xa8ncia dels esc\xc3\xa0ndols d\'abusos sexuals d\'all\xc3\xa0.\n_START_SECTION_\nCardenal\n_START_PARAGRAPH_\n._NEWLINE_El Papa Benet XVI elev\xc3\xa0 a O\'Malley i a 14 m\xc3\xa9s al Col\xc2\xb7legi cardenalici al consistori del 24 de mar\xc3\xa7 de 2006, com s\'havia anunciat durant la festivitat de la C\xc3\xa0tedra de Sant Pere, el 22 de febrer. O\'Malley va rebre el t\xc3\xadtol de cardenal prevere de Santa Maria della Vittoria, sent un dels dos estatunidencs que va rebre el galero aquell dia (l\'altre va ser William Joseph Levada, qui succe\xc3\xad el Papa Benet com a Prefecte de la Congregaci\xc3\xb3 de la doctrina de la Fe). L\'endem\xc3\xa0, O\'Malley va ser nomenat membre de les Congregacions per al Clergat i per a la Vida Consagrada i Vida Apost\xc3\xb2lica a la C\xc3\xbaria Pontif\xc3\xadcia. Al setembre de 2009 esdevingu\xc3\xa9 membre del Pontifici Consell per a la Fam\xc3\xadlia._NEWLINE_El 19 de setembre de 2006 O\'Malley esdevingu\xc3\xa9 el primer cardenal amb un blog "www.CardinalSeansBlog.org". Des del Nadal de 2006 publica un podcast regularment. Opina que s\xc3\xb3n \xc2\xabuna altra eina que podem fer servir per arribar als joves a la nostra Esgl\xc3\xa9sia que cada cop m\xc3\xa9s cerquen a internet per informar-se.\xc2\xbb_NEWLINE_O\'Malley particip\xc3\xa0 en el conclave de 2013, que eleg\xc3\xad el Papa Francesc, i \xc3\xa9s elegible per participar en qualsevol conclave futur que se celebri abans del seu 80\xc3\xa8 aniversari, el 29 de juny de 2024._NEWLINE_A data de setembre de 2011, O\'Malley \xc3\xa9s l\'\xc3\xbanic caputx\xc3\xad membre del Col\xc2\xb7legi de Cardenals._NEWLINE_El 13 d\'abril de 2013 va ser nomenat per formar part d\'un grup de 8 cardenals creat pel Papa Francesc, exactament un mes despr\xc3\xa9s de la seva elecci\xc3\xb3, per aconsellar-lo i per estudiar un pla per revisar la constituci\xc3\xb3 apost\xc3\xb2lica sobre la C\xc3\xbaria Pontif\xc3\xadcia, Pastor Bonus. La primera trobada estava programada per l\'1 i el 3 d\'octubre de 2013, tot i que el Papa est\xc3\xa0 en contacte amb els membres del grup._NEWLINE_Des del 24 de mar\xc3\xa7 de 2014 \xc3\xa9s membre de la Comissi\xc3\xb3 Pontif\xc3\xadcia per la tutela dels menors, institu\xc3\xafda pel Papa Francesc.\n_START_SECTION_\nPol\xc3\xadtiques d\'avortament\n_START_PARAGRAPH_\nAl novembre de 2007, el cardenal  O\'Malley va dir que el Partit Dem\xc3\xb2crata ha estat persistentment hostil als grups pro-vida i que el fet que molts votants cat\xc3\xb2lics donin suport als candidats dem\xc3\xb2crates "ratlla en l\'esc\xc3\xa0ndol". En una entrevista concedida al novembre de 2008 va dir que, llevat que l\'Esgl\xc3\xa9sia els hagi excomunicat formalment, el no negar\xc3\xa0 la comuni\xc3\xb3 a pol\xc3\xadtics cat\xc3\xb2lics a la seva di\xc3\xb2cesi que donin suport a l\'avortament legal. Malgrat les cr\xc3\xadtiques dels cat\xc3\xb2lics conservadors, incloent-hi Raymond Arroyo d\'Eternal Word Television Network, per la seva participaci\xc3\xb3 en el funeral del Senador Ted Kennedy, un defensor de l\'avortament legal, O\'Malley celebr\xc3\xa0 la Missa de funeral i encap\xc3\xa7al\xc3\xa0 una preg\xc3\xa0ria. Deman\xc3\xa0 per un di\xc3\xa0leg pol\xc3\xadtic menys contenci\xc3\xb3s: \xc2\xabno canviarem els cors donant l\'esquena a la gent en els seus moments de necessitat i quan experimenten dolor i p\xc3\xa8rdua\xc2\xbb. Va dir que aprecia el treball del Senador vers la just\xc3\xadcia social, per\xc3\xb2 que \xc2\xabhi ha un sentit tr\xc3\xa0gic de l\'oportunitat perduda en la seva falta de suport als nens no nats.\xc2\xbb\n_START_SECTION_\nConfer\xc3\xa8ncia de Lideratge de Dones Religioses\n_START_PARAGRAPH_\nL\'1 d\'octubre de 2009, O\'Malley va escriure una carta en nom del Comit\xc3\xa8 sobre el Clergat, Vida Consagrada i Vocacions de la Confer\xc3\xa8ncia Episcopal dels Estats Units per la Confer\xc3\xa8ncia de Lideratge de Dones Religioses, llavors sota la investigaci\xc3\xb3 de la Congregaci\xc3\xb3 de la doctrina de la Fe, lloant una exposici\xc3\xb3 itinerant que documentava la tasca de les dones religioses als Estats Units. Va escriure que \xc2\xabl\'Esgl\xc3\xa9sia est\xc3\xa0 agra\xc3\xafda per tot el que aquestes comunitats han fet i continuen fent per avan\xc3\xa7ar en la missi\xc3\xb3 de l\'Esgl\xc3\xa9sia, essencialment en \xc3\xa0rees com la salut, l\'educaci\xc3\xb3, els serveis socials i el ministeri pastoral, que es destaca a l\'exposici\xc3\xb3\xc2\xbb.\n_START_SECTION_\nPol\xc3\xadtiques d\'ab\xc3\xbas sexual\n_START_PARAGRAPH_\nO\'Malley ha resolt 101 demandes per ab\xc3\xbas i afirma haver iniciat una pol\xc3\xadtica de toler\xc3\xa0ncia zero contra els abusos sexuals. Tamb\xc3\xa9 ha institu\xc3\xaft una de les primeres pol\xc3\xadtiques integrals a l\'Esgl\xc3\xa9sia Cat\xc3\xb2lica sobre els abusos sexuals.  El 5 de desembre de 2013 O\'Malley anunci\xc3\xa0 l\'aprovaci\xc3\xb3 d\'una comissi\xc3\xb3 pontif\xc3\xadcia el prop\xc3\xb2sit de la qual era evitar els abusos sexuals per part dels clergues i l\'ajut a les v\xc3\xadctimes.\n_START_SECTION_\nVisitador apost\xc3\xb2lic a Dubl\xc3\xadn\n_START_PARAGRAPH_\nAl juny del 2010, despr\xc3\xa9s dels informes Ryan i Murphy sobre els abusos de l\'Esgl\xc3\xa9sia a Irlanda, el cardenal O\'Malley va ser nomenat entre d\'altres per supervisar la visita apost\xc3\xb2lica de certes di\xc3\xb2cesis i seminaris irlandesos. El cardenal O\'Malley va ser noemant com a Visitador a l\'Arquebisbat de Dublin i les seves seus sufrag\xc3\xa0nies, Ferns, Ossory i Kildare i Leighlin. Ha d\'informar directament a la Santa Seu sobre quins aspectes s\'han pres des que es publicaren els informes, i qu\xc3\xa8 m\xc3\xa9s cal que succeeixi.'